पाएं अपने शहर की ताज़ा ख़बरें और फ्री ई-पेपरडाउनलोड करें
जिले में लगातार बढ़ते संक्रमण के खतरे को देखते हुए जिला क्राइसिस मैनेजमेंट समिति ने तीसरी बार जिले में 1 सप्ताह के लिए कोरोना कर्फ्यू को आगे बढ़ा दिया। इससे पहले जिले में 10 मई तक लागू यह कर्फ्यू अब 17 मई तक लागू रहेगा। समिति सदस्यों ने इस बार सख्ती से कर्फ्यू लागू कराने का निर्णय लिया है।
बाकायदा इसके लिए जिला दंडाधिकारी व कलेक्टर अभय वर्मा ने आदेश भी जारी कर दिया है। आदेश में उन्होंने स्पष्ट रूप से लिखा है कि कोरोना से बचाव एवं नियंत्रण के लिए दण्ड प्रक्रिया संहिता, 1973 की धारा 144 में निहित शक्तियों का प्रयोग करते हुए जिला अशोकनगर की संपूर्ण राजस्व सीमा क्षेत्रों के भीतर आगामी दिनांक 17 मई की सुबह 6 बजे तक कोरोना कर्फ्यू लागू रहेगा। इस दौरान सिर्फ अनिवार्य सेवाओं को ही छूट रहेगी। आदेश के तहत सभी सब्जी मंडियों को बंद कर दिया गया है। ठोक सब्जी मंडी सुबह 7 बजे निपटा देने के बाद शहर में फेरी लगाकर ही दोपहर 2 बजे तक सब्जी बेची जा सकती है।
17 अप्रैल से शुरू हुई पाबंदियां
ज्ञात रहे जिले में 17 अप्रैल से ही पाबंदियां शुरू की गई है। बढ़ते संक्रमण को देखते हुए शुरुआत में 22 अप्रैल तक जिले में कोरोना कर्फ्यू लागू किया गया। फिर इसे बढ़ाकर 3, 10 और अब 17 तक बढ़ा दिया है।
दूध व सब्जी के लिए भी छूट
थोक सब्जियों की बोली प्रतिदिन सुबह 7 बजे तक लगाई जा सकेगी। जबकि कालोनियों में दोपहर 2 बजे तक फेरी लगाकर सब्जी बेचने की छूट रहेगी। कर्फ्यू के दौरान दूध डेयरी सुबह 10 बजे तक खुली रहेगी।
शादी में 10 मेहमान ही होंगे शामिल
जिले में लागू धारा 144 के तहत जारी हुए आदेश में कलेक्टर वर्मा ने स्पष्ट रूप से लिखा है कि शादी समारोह के लिए सिर्फ 10 लोगों को शामिल होने की छूट रहेगी। इसके लिए भी समारोह से पहले संबंधित एसडीएम को मेहमानों की सूची देना होगी। विवाह में बैंड व डीजे आदि प्रतिबंधित रहेंगे। उक्त मापदंडों का उल्लंघन करने आयोजकों पर सीधे 5000 का जुर्माना ठोका जाएगा। अंतिम संस्कार में भी 10 से ज्यादा लोग शामिल नहीं हो सकेंगे। इसके अलावा अन्य आयोजनों में भी 5 से ज्यादा लोगों के शामिल होने पर प्रतिबंध रहेगा।
इन सेवाओं को छूट रहेगी
अन्य राज्यों एवं अन्य जिलों से आवश्यक वस्तुओं का परिवहन तथा माल ढुलाई एवं सेवाओं का आवागमन। सभी प्रकार की दवाओं की दुकानें, कंट्रोल दुकान, चिकित्सालय, पेट्रोल पंप, बैंक, एटीएम, बीमा कंपनी और एलपीजी गैस सिलेंडर की डिलेवरी, विद्युत प्रदाय, दूध एकत्रीकरण, वितरण और उसका परिवहन।
इलेक्ट्रीशियन, प्लम्बर, कारपेंटर एवं निर्माण संबंधी गतिविधियों से जुड़े मजदूर एवं मिस्त्री, कृषि यंत्रों की दुकानें एवं कृषि यंत्रों को दुरुस्त करने से संबंधित दुकानें दोपहर 2 बजे तक खुली रहेंगी। किराना दुकानों को सुबह 10 बजे तक होम डिलीवरी, पत्रकार व अखबार वितरक, उपार्जन केंद्रों पर गेहूं की खरीदी भी चालू रहेगी।
Copyright © 2021-22 DB Corp ltd., All Rights Reserved
This website follows the DNPA Code of Ethics.
hin_Deva hin_Deva hin_Deva awa_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva zho_Hant eng_Latn